钦定古今图书集成/方舆汇编/职方典/第1053卷 > 建宁府建置沿革考 府志
## 钦定古今图书集成/方舆汇编/职方典/第1053卷 > 建宁府建置沿革考 府志

本府

周属七闽地。《职方氏》辨七闽之人，闽之名始此。秦属闽中郡。勾践裔亡诸氏姓驺，据闽自王。始皇废亡诸为君长，以其地为闽中郡。汉高帝属闽越。先是，亡诸及粤东海王摇归番阳，令吴芮从诸侯灭秦。汉兴，佐汉击楚。五年，立亡诸为闽越王，王闽中故地，都冶。惠帝三年，举高帝时平粤功，摇为东海王，都东瓯。冶即今候官县，瓯即今浙江永嘉县，武帝属会稽郡。建元三年，闽越发兵围东瓯，东瓯请举国徙江淮，其地复属闽越。六年，闽越击南粤，南粤请救天子，闽越王郢发兵距险，其弟馀善谋纵，杀王降，立亡诸孙繇君丑为越。繇王奉闽越祀。馀善以杀郢功立为东越王，与繇王并处，故又名东越。元鼎五年，馀善反，汉击之。元封元年，繇王居股杀馀善以降，封居股为东成侯。帝以闽越悍，数反复徙其民江淮间，遂虚其地。久之，逃遁山谷者颇出，立为冶县，属会稽南部，又名其地为东冶县。东汉光武属会稽南部都尉。帝初改冶县为候官都尉，属会稽郡。后分冶县为东、南二部都尉，闽为南部都尉，临海为东部都尉。献帝建安初，立三县，仍属会稽南部都尉。分候官之北乡，置建安、南平、汉兴三县。建安八年，贺齐进兵建安，立都尉府。先是王朗奔东冶，候官长商升为朗起兵，孙策遣永宁长韩晏领南部都尉，将兵讨升，以齐为永宁长。晏败，齐代晏领都尉事候官。与建安、汉兴、南平复乱，齐进兵建安，立都尉府。三国吴景帝永安元年，以会稽南部为建安郡，领县十。是年，析建安之桐乡置建平县，改都尉曰太守，领建安、建平、吴兴、东平、将乐、昭武、绥安、南平、候官、东安十县，仍治建安。晋惠帝属江州，领县七。先是，武帝太康三年，析候官东安置晋安郡。惠帝元康元年，以属江州，领建安、东平、吴兴、建阳、将乐、邵武、延平七县。江左省延平、东平二县。本志言“江左” ，不言何代。《方舆胜览》谓“宋明帝废延平二县之省” ，疑即此。时宋高祖仍属江州，文帝元嘉中兼有绥城、沙村二县，析邵武、将乐地置沙村一曰沙县。陈武帝永定初属闽州，后属丰州，即今江西之抚州。隋高祖开皇九年，郡废为县，属泉州。文帝大业初，属闽州，三年，属建安郡。是年，析候官地置闽县，并建安、南安、龙溪皆属焉，治闽县。唐高祖武德四年，改为建州，改太守为刺史。旧《志》云：是年移州治于建安，领县六，为妖贼武遇所陷。五年，刺史谢元治讨之，州复，闽县仍属。复置唐兴、建阳、将乐、绥城，并建安，凡六县。六年，析闽县置泉州，建州领县如故。七年，领县七，邵武来属。八年，领县六，置泉州都督府，省建阳入建安。太宗贞观三年，领县四，省绥城入邵武。高宗永徽六年，领县五，复置沙县。中宗嗣圣五年，领县六，复置建阳。睿宗景云二年，属闽州都督府。元宗天宝元年，隶长乐郡，复改建安郡，隶江南东道采访使，改唐兴为浦城县。肃宗乾元元年，复为建州，隶福州都督府。上元元年，属福州节度。代宗大历六年，隶福州都团练观察使。十二年，领县五，割沙县属江州。僖宗乾符五年，贼黄巢毁州治，州人陈岩率乡兵破之。中和四年，以岩破贼功，拜观察使，镇福州，表郡人熊博为刺史，寓治建阳。昭宗景福三年，建州刺史徐归范叛附于王潮。潮，闽王审知兄也。五代晋高宗天福六年，以建安镇安军王延政为节度使，封沙王，后改镇武，立温岭、松源关，隶三镇。天福八年，延政以建州建国，僭称殷，改元天德。南唐保大四年，兵围建州，拔其地，迁延政之族于金陵州，改为永安军，寻改“忠义军。” 领县八。宋太祖开宝八年，南唐平，复以其地为州。太宗太平兴国三年，属两浙西南路。五年，领县四，析将乐属南剑州，升邵武为军，而以归化、建宁属焉。雍熙二年，改属福建路。端拱元年，升建宁军节度。淳化五年，领县五。升崇安场为“崇安县。” 真宗

咸平三年，领县六，升“关隶镇” 为“关隶县” ，即今政和县。英宗治平三年，领县七，析建安、建阳、浦城三县地，置瓯宁县。神宗熙宁三年，领县六，省瓯宁县。哲宗元祐四年，领县七，析建安地复置瓯宁，而建阳、浦城之地不复与焉。高宗建炎二年，州卒叶侬叛，知州事方承移寓建阳。先是，建炎元年，建州军校张员等作乱，执守臣张勋，转运使毛奎为所杀，判官曹仔婴城自守。二年，转运判官谢如意执张员等六人诛之。是年六月，建州卒叶侬作乱，寇福州，陷七日，入宁德县，复还建州。上命御营中军统制张俊同两浙提点刑狱赵哲率兵讨之，大破侬兵于建州城下。侬遁而降，复谋叛，寻擒斩之，州始复。四年，御营前军将杨勍叛，焚建州，都统制刘光世招安之。元世祖至元初，隶杭州。十五年，改建宁路，隶福州行中书省，置录事司。十七年，改建宁路总管府，隶福建道宣慰司。顺帝至正二十二年，立建宁分省，寻据于陈友定。分省废。明太祖洪武元年，友定平，复为建宁府，属福建布政司，罢录事司，领县仍旧置福建行都指挥使司。又置建宁左、右、中三卫，各领左、右、中、前、后五所，俱治于此。代宗景泰八年，领县八，增置寿宁县。附郭二。建安，瓯宁。外属六：建阳，崇安，浦城，松溪，政和，寿宁。

皇清因之。

建安县：〈附郭。〉

建安本候官北乡地。汉建安初，析置，以年号为县名，并辖今建阳、瓯宁、将乐、泰宁诸县之地。十年，析县之桐乡，置建平县。吴永安三年，又析其地为将乐、昭武、绥安三县。唐属建州。南唐属永安军，寻属忠义军。宋属建宁。治平三年，又析县之西北境十二里置瓯宁县，惟统东南隅十三里地。元属建宁路。明属建宁府，县附郭。

皇清因之。

瓯宁县：〈附郭。〉

瓯宁本建安县，九里。《三耆》并浦城、建阳二县地。宋治平三年，析置。熙宁三年省。元祐四年，复以建安西北十二里为之。盖分建安之半，建阳、浦城之地不与。元、明仍旧。县附郭。

皇清因之。

建阳县

汉建安十年，吴遣贺齐讨上饶，分桐乡以益之，立建平县。三国吴永安三年，以会稽南部为建安郡，仍置建平县。晋元康元年，以建安郡属江州，仍领建平县。隋开皇九年，建州郡废为县，属泉州，建阳并属建安。唐武德四年，改建安为建州，复置建阳，升为上县。八年，以建州属泉州都督府，省建阳入建安。嗣圣五年，复置建阳。中和四年，以陈岩为观察使，镇福州，表熊博为建州刺史，寓治建阳。宋治平三年，析建阳东南及建安、浦城二县地，置瓯宁县。绍兴二十一年，重建建阳县县治。景定元年，唐石里嘉禾生，诏改建阳县曰嘉禾。元复嘉禾县为建阳县。至正二十二年，陈友定据福建行省，移寨建阳之开福寺。明洪武元年，陈友定平，设县仍旧，隶福建布政使司建宁府。

皇清因之。

崇安县

崇安本建阳西北地。五代时，伪闽析置温岭镇，属建阳。南唐改崇安场。宋淳化五年，升为县，始自黄亭分界。元、明仍旧。

皇清因之。

浦城县

浦城亦候官北乡地。汉建安中，析置汉兴。吴永安三年，改吴兴。隋开皇九年，省入建安县。唐武德四年，复置，改唐兴。天授末，改武宁。神龙元年，复名唐兴。天宝元年，改载兴。后唐同光中，更名浦城。宋德祐初，分置忠安军。元复为浦城。明仍旧。

皇清因之。

政和县

“政和，古福州宁德县关隶镇之地也，其地实扬州南境。” 按七闽之地，在秦为闽中，汉为闽越，后立为冶县。东汉改为候官，建安初，分候官、北乡为建安县。吴、晋并属建安。隋初郡废，俱属泉州。唐武德初，改建州治于建安。唐末，王潮析之，置关隶镇。宋咸平三年，升为县，遂以建安之东平、高宅、长城、东衢、感化五里益之，始移县治于感化东岸口黄熊山麓，改隶建州。政和五年，改今名，然而尚用关隶县印。绍兴六年，知县谢邦彦始请改政和县印。先民以县在州东，私号“东和” ，元、明仍旧。

松溪县

松溪本吴越处州东平乡。五代时，伪闽据为松源镇，今县东“皈伏里” 是其地。南唐保大九年，升为县。宋开宝八年，改今名。至道二年，析建安之杉溪、兴唐并浦城之上元三里益之，元、明仍旧。

皇清因之。

寿宁县

寿宁本政和、福安二县地。明景泰六年始置邑。初，境内有银坑数处，流民窃采，往往啸聚为盗，阻山依谷，不可服制。有郑怀茂者，正统末，拥众数十，据官台山作乱，剽掠旁县，民不聊生。都御史刘广衡檄按察副使沈讷以兵讨之。沈至其地，用乡民刘良、李球等为向道，出贼不意，竟𢭏其垒。贼势穷蹙，犹悉力拒战。沈亲冒矢石督战，遂破之。议者谓地势险远，非置邑控制无以靖。后刘善其计，请于朝，析政和东北里及福安、平溪等里为县，治杨梅村，隶建宁府。

皇清因之。